Vierjarige seun glo voor maats verkragArgieffoto ŉ 17-jarige seun is naby Lichtenburg in Noordwes in hegtenis geneem nadat hy glo ŉ vierjarige seun voor sy maats verkrag het. Sers. Kelebogile Moiloa, ŉ polisiewoordvoerder, het Maandag gesê die voorval het in Itsoseng plaasgevind. “Die seuntjie het verlede Donderdag saam met vriende gespeel toe die tiener hom glo gegryp en voor sy vriende verkrag het,” het Moiloa gesê. Die vierjarige is daarna glo na ŉ vervalle gemeenskapsaal gesleep waar die tiener hom verder verkrag het. Die seun se vriende het intussen die voorval by die kind se ma aangemeld. “Die kind se ma en ontstoke inwoners is na die saal waar hulle glo die tiener op heterdaad betrap het. Die inwoners het die tiener glo aangerand voordat hulle hom aan die plaaslike polisiestasie oorgegee het.” Volgens Moiloa word die 17-jarige ook daarvan verdink dat hy ŉ 72-jarige vrou in 2011 in Itsoseng verkrag het. Omdat die seun minderjarig is, moet welsynwerkers hom eers ondervra voordat ŉ hofdatum bepaal kan word. Thandi Modise, die premier van Noordwes, het die twee voorvalle streng veroordeel. Modise het Sondag by die bekendstelling van die 16 dae van aktivisme van Geen geweld teen Vroue, Kinders en Mense met Gestremdhede-veldtog in Mafikeng gesê gemeenskappe moet saamwerk om seksuele oortreders te ontbloot. “Genoeg is genoeg, ons kan nie bekostig dat ons inwoners in vrees lewe nie. Gemeenskappe moet saamstaan en die skuldiges openbaar en verneder,” het Modise gesê.